Pročko, Jozef, poslanec NR SR (2024-01-24):
Milé kolegyne, milí kolegovia... (Krátka pauza.) Hľadám slovo na opozíciu. Milá skvelá opozícia a Ficom diktátorsky ovplyvňovaná koalícia, táto rozprava k skrátenému legislatívnemu konaniu nám naozaj ukázala, čo tu idú robiť. Rodinkárstvo, klientelizmus, kšeftovanie, to bude stále pokračovať. Ale toto, čo idú urobiť, je naozaj niečo obludné. Aby zákon pre ministra spravodlivosti, ktorý sa tvári ako najčestnejší minister na svete, písali obvinení, obvinení, je nieže zločin, to je vlastizrada. Pamätáte sa, ako o nás písali a ako nám vykrikovali, že ideme, keď sme, keď sme podpisovali, keď sme hlasovali za zmluvu s USA, čo robili? Ako nám, ako rozprávali: „Choďte pred ich domy!“ A chodili pred môj dom, chodili pred môj dom, napádali moju rodinu vďaka nim, lebo sme vlastizradcovia. Toto, čo idú urobiť, je horšie, je to oveľa horšie ako vlastizrada. Vlastný národ idú dať do rúk zločincom. Prečo? Lebo niektorí... (krátka pauza, rečník sa naklonil k spravodajcovi) niektorí sú obvinení zo zločinov. V poriadku, veď sa obhájte. Povedal mi, je to môj spolužiak, že aj on čestný, vonku. V poriadku, keď si čestný, nechaj sa obhajovať. Ale prečo tento zákon, keď si čestný? Čoho sa bojíš, keď si čestný? Prečo tento zákon písal obvinený Para, obvinený Lindtner, keď si čestný? Veď nech to píšu, nech to píše naozaj odborná verejnosť. Lenže Fico prikázal, títo to budú písať. A myslíte si, že čo len čiaročku napísal ten minister spravodlivosti, do zrkadla sa hanbiaci pozrieť, Susko? Ja si myslím, že ani čiaročku nenapísal. Dnes som naozaj po dlhom čase mal zimomriavky dvakrát po sebe. No mávam to cez deň raz a potom sa toho viem zbaviť, ale dnes som mal dvakrát, keď hovoril Spišiak a potom keď hovoril Hlina. A pri Matovičovi, keď rozprával presne o tom, že kto to tu všetko ide spôsobiť, tak to som, to bolo len to, keď si, keď mate déja vu a úplne vám príde, že áno, toto je ono, toto je ono. Keď rozprával pán Spišiak, prepáčte, pán Spišiak keď rozprával o tom, čo sa tu bude diať, on, aké zločiny sa tu budú diať a čo to pre obyčajného človeka znamená, mi je hanba za vás, mi je za vás hanba. Vám je jedno, že tento štát privediete naozaj na úroveň Ruska, Bieloruska, Severnej Kórey, vám je to jedno, že sem budú chodiť zločinci, pretože tu sa bude, oplatí kradnúť. No veď 20 mil. ukradneš, brácho, podmienka? Jééj, aj desať synov zamestnáte na ministerstve spravodlivosti. Toto je niečo odporné, odporné. A v deväťdesiat... v ’89. som bol na vojne, keď sme chodili po námestiach, ja som bol vojak, a keď som chodil, tak s takou nádejou, s takou nádejou som, som, som čakal, že tu príde niečo, čo, čo bude, viete, ja som dovtedy bol ovplyvnený ako každý normálny človek, lebo mne do hlavy hučali, že socializmus je dobrá vec, dobrá vec. Ja až keď som išiel prvýkrát do Rakúska, som si uvedomil, čo je sloboda. A túto slobodu nám idú zobrať! Susko nám ide zobrať slobodu! Prečo? Lebo Susko, vy tu rozprávate, aký je to slušný a inteligentný človek. Slušný a inteligentný človek dá písať zákon, Trestný zákon, ktorý ide ovplyvniť celé Slovensko, obvineným ľuďom?! Toto je slušný a inteligentný človek?! Ste hanba, Susko, ste hanba, hanba a hanba! Tak ako ste tu vzadu tam ste sedeli a rozprávali ste, aké zákony my tu prijímame. Toto, čo ide, toto, čo idete prijať, je niečo neskutočné. Hanba. Moji kolegovia, Gašpar teraz rozpráva, že som herec, že nechce prísť o uši. No ja som herec, ale aj telocvikár ako ty. Ale nie som obvinený, Tibor, nie som obvinený, nikto ma neobvinil. A nie, ja som nedal lustrovať, Tibor, Kuciaka! Za to sa môžeš hanbiť, ak si toto urobil, hanbi sa! Ak si dal lustrovať Kuciaka a potom ho zavraždili! Ak si toto urobil, ak si toto urobil! A urobil to, urobil to. (Krátka pauza.) A prihláste sa do faktickej poznámky tuná, pán, pán Gašpar. Vidíte, ako sa k vám správam. Alebo dajte, dajte do rozpravy. Viete, naozaj ja som emotívny človek a emócia je veľmi dobrá a veľmi dôležitá, pán Hlina to dnes predviedol, ale toto sú také emócie, ktoré mi dvíhajú žalúdok, a je mi z týchto vecí na zvracanie. Keď... (Reakcia z pléna.) Počuli ste ho, Podmanického, že som vyšinutý človek? To je tá nová kultúra, Podmanický, že som vyšinutý človek. Vy, Podmanický, vy, vy? Áno, čiže ja som vyšinutý človek? (Reakcia z pléna.) Ja som... (Reakcia z pléna.) Áno? Vidíte? Toto sú oni, toto sú oni, toto sú oni. Som vyšinutý človek podľa Podmanického. Ale nie som zlodej, Podmanický! Nikdy som nič v živote neukradol, nikdy som v živote nič neukradol, nekšeftoval som. Jak sa volá v Žiline ten, čo bol, ten šéf polície tam, čo s ním Podmanický kšeftoval, jak sa volá? Neviem, vymenili ho potom. Ale týchto znova vracajú naspäť. Viete o tom, že tých, ktorých, ktorí naozaj kšeftovali, že policajný riaditeľ krajský, krajský policajný riaditeľ na východnom Slovensku sa vozil na Vadalovom aute? Na Vadalovom aute sa vozil, ale Vadala mal inde svoje zdroje. Trošku Troškovú tam natroškoval tomu... tomu hranatému Troškovi. A mali sme mafiu vo vláde. A budeme ju mať opäť, budeme ju mať opäť. Takže, páni, keď ste čestní a spravodliví, nemáte sa čoho báť. Nemáš sa, Tibor, čoho báť, nemáš sa báť, nechaj sa vyšetriť, nechaj sa vyšetriť, kľudne nech ťa vyšetria, slušne, bez toho, aby si dostal podmienku, aby ti drakonicky znížili tresty, aby drakonicky znižovali tresty Parovi, Lindtnerovi a tým ďalším, ktorí si písali tento zákon. Veď to je slušné a spravodlivé, nie? Veď chcete slušnosť a spravodlivosť. Ale aká slušnosť a spravodlivosť? Predstavte si, prečo nám Európska únia píše tie veci, čo nám píše, keď si obvinení píšu ten zákon na seba. A toto je naozaj pre Slovákov, ktorí možno sú ešte hore, tento zákon, milí Slováci, písali obvinení, ktorí vďaka tomuto zákonu, čo si napísali, budú mať slobodu. Ale normálni Slováci, ktorí, ktorí naozaj drú, ktorí chodia do práce, ktorí si sporia, tak tí budú mať čo? No príde nejaký z Bieloruska nejaký tavarišč, príde ruská mafia, dohodnú sa s papalášmi tuná, ukradnú 20 mil., no a papaláš dostane čo, podmienku. Toto nás tu čaká. Viete, ono bude smutné to záverečné ich vystúpenie, pretože oni vystúpia ako spravodajca, vystúpia jako predkladateľ, vystúpia ako zbabelci. Nevystúpia tu v rozprave, aby, aby sme mohli na nich reagovať, ale vystúpia ako zbabelci na záver a budú rozprávať o tom, ako sme to tu naťahovali, ako sme tu, ako sme klamali, ako sme si vymýšľali, ako sme si jeden druhému ďakovali. A ja vám ďakujem, ja vám ďakujem za tú rozpravu, ktorú ste urobili, ja vám ďakujem všetkým, kádehákom, Ondríkovi zo strany Sloboda a Solidarita, Progresívnemu Slovensku, ale aj všetkým, všetkým tým, ktorí ste naozaj vystupovali a ktorí ste ukázali a ukazujete, čo je toto za obludnú koalíciu, čo nám táto koalícia prináša. A to je len, to je len začiatok. Ako nejaká kolegyňa povedala, myslím, že vy, toto je len začiatok. To uvidíte, čo ešte tu budú robiť. Ale prosím, Slováci, príďte na námestia a ukážte Ficovi, že ho tu nikto nechce. Ďakujem veľmi pekne. (Potlesk.)